
FEDERACIJA BOSNE I HERCEGOVINE
FEDERALNO MINISTARSTVO KULTURE I SPORTA/ ŠPORTA
        

NAPUTAK 

KORISNICIMA SREDSTAVA ZA FINANCIJSKO IMPLEMENTIRANJE I IZVJEŠĆIVANJE TEKUĆIH TRANSFERA


Tijekom implementiranja projekta, korisnici odobrenih sredstava Federalnog ministarstva kulture i sporta treba da vode računa o sljedećem:

1. Sukladno potpisanom Ugovoru o dodjeli sredstava, financijska sredstva se uplaćuju korisniku sredstava u jednoj tranši. Sredstva uplaćuje Federalno ministarstvo financija, na temelju Ugovora sklopljenog između Federalnog ministarstva kulture i sporta i korisnika sredstava. Federalno ministarstvo financija uplaćuje sredstva sukladno prilivu sredstava u Proračun i utvrđenim prioritetima, a u skladu sa Zakonom o izvršenju proračuna.

2. Sva plaćanja u vezi s aktivnostima implementacije projekta/programa se moraju odvijati preko tekućeg računa Korisnika u banci na koji su uplaćena sredstva. Izuzetak predstavljaju gotovinska plaćanja, čiji ukupan iznos ne smije biti veći od 500,00 KM, a pojedinačni računi ne smiju prelaziti 200,00 KM.
3. Dokazi za ostvarene rashode, koji se navode u Obrascu narativnog i financijskog izvješća, predstavlja faktura izdavatelja sa svim zakonom predviđenim elementima, fiskalni račun iz kase (s ili bez obračunatog PDV-a, zavisno od toga, je li izdavatelj u sistemu PDV-a, ukoliko izdavatelj nije u sustavu PDV-a potrebno dostaviti potvrdu kojom se dokazuje navedeno) i izvod iz banke, na kome se vidi da je plaćanje izvršeno. U slučaju gotovinskog plaćanja dokaz o troškovima predstavlja fiskalni račun, koji ne može biti veći od 200,00 KM i nalog blagajne za isplatu, potpisan i ovjeren od strane isplatitelja novca i potpisan od strane primatelja novca.

4. Putni troškovi( ukoliko su planirani i odobreni) - uz obračun putnog naloga, obavezno je priložiti izvješće o obavljenim poslovima u kome se mora navesti razlog putovanja, kao i pravna i fizička lica s kojim je kontaktirano. Iz Izvješća mora biti vidljivo da je službeni put bio u funkciji realizacije projekta. Uz obračun se prilaže i nalog blagajne za isplatu sredstava, potpisan i ovjeren od strane isplatitelja novca i potpisan od strane primatelja novca. Putni nalozi obračunati u skladu sa zakonskim propisima se isplaćuju za zaposlene osobe bez obračuna poreza i doprinosa.
Putni troškovi isplaćeni osobama koje nisu zaposlene kod Korisnika sredstava, a angažirane su na realizaciji projekta, podliježu obvezi plaćanja poreza i doprinosa u skladu sa Zakonom.
Putni troškovi isplaćeni osobama na ime troškova dolaska i odlaska, mogu se isplatiti u gotovini, uz obvezu da primatelji sredstava potpišu potvrdu o prijemu iz koje se vidi ime i prezime, svrha, kao i iznos isplaćenih sredstava.

5. Za nabavu roba, usluga ili građevinskih radova, čija vrijednost je veća od 5.999,00 KM (bez PDV-a) potrebno je prikupiti najmanje 3 ponude. (faxom, e-mailom ili slično). Uvijek se bira cjenovno najpovoljnija odgovarajuća ponuda. Ponude se dostavljaju zajedno s fakturom i uplatnicom, kao dokaz da je proces odabira i plaćanja bio transparentan.

U slučaju, da je nemoguće prikupiti 3 ponude, potrebno je obrazložiti u posebnom dokumentu razloge nabavke i nemogućnosti prikupljanja tri ponude i to obrazloženje priložiti uz fakturu.
Troškovi smještaja, zakupi dvorana, zakupi poslovnih prostora, honorari izvođačima, sudionicima, kotizacije, članarine i slično, kao i nabave roba i usluga za koje postoji samo jedan dobavljač ne podliježu obvezi prikupljanja ponuda.

6. Otpremnicu za svu dostavljenu robu, treba potpisati predstavnik vaše organizacije/udruge, kao dokaz da je roba zaprimljena. Tek tada se može pristupiti plaćanju prema dobavljaču. Preslik otpremnice čuva se s fakturom i preslikama ponuda i zapisnikom sa sastanka za odabir ponude.

7. Za pravdanje troškova osvježenja, ručkova, zakupa sala i sl., neophodno je da su troškovi planirani i odobreni. Uz račun se prilaže dokaz o plaćanju kao i spisak organizacija iz kojih dolaze gosti. U koliko se radi o seminarima/radionicama obavezno je priložiti listu sudionika s imenima, brojevima telefona i e-mail-ovima kao i dnevni red. Troškovi alkohola nisu dozvoljeni.
8. Troškovi vaučera, za telefone i mobitele priznaju se samo, ako su navedeni u financijskom planu (priloženom uz aplikacijski obrazac) i koje je odobrilo Federalno ministarstvo kulture i sporta.

9. Avansna plaćanja (izuzev u slučaju građevinskih radova čija vrijednost prelazi 6.000,00 KM) nisu dozvoljena u procesu implementiranje projekata. Plaćanja se uvijek vrše unazad i po izvršenim uslugama.

10. Za sva plaćanja fizičkim licima (ugovori o djelu, ugovori o autorskim honorarima, nagrade, putni troškovi sudionika u projektu, koji nisu zaposlenici korisnika sredstava, naknade sudijama, delegatima i sl.), moraju biti uplaćeni svi porezi i doprinosi sukladno  Zakonu uz dokaz o uplati poreza. Uz ugovore moraju biti priloženi obračuni poreza (obrazac AUG-1034 ili ASD-1032) ovjereni od porezne uprave i kopije izvoda iz banke kao dokaz o izvršenom plaćanju.

NAPOMENA:

Plan utroška sredstava (proračun) nije moguće mijenjati. U koliko u tijeku implementiranja dođe do potrebe za prebacivanjem sredstava s jedne na drugu poziciju, neophodno je uputiti zahtjev, putem e-maila ili faxa, s pojašnjenjem razloga izmjene proračuna. Realiziranju traženih promjena možete pristupiti, tek nakon što ste dobili pismenu potvrdu od Federalnog ministarstva kulture i sporta, da su tražene promjene prihvaćene. Sva pomenuta dokumentacija i korespondencija prilaže se uz Obrazac narativnog i financijskog izvješća.
U tijeku implementiranja projekta možete se obratiti za pojašnjenje, sugestiju, savjet i slično svaki put kada za to imate potrebu
Korisnik se obavezuje dostaviti Federalnom ministarstvu kulture i sporta Obrazac narativnog i financijskog izvješća s kompletnom dokumentacijom o namjenskom utrošku sredstava u roku navedenom u Ugovoru.
Izuzetno, ako sredstva ne budu uplaćena u tijeku tekuće godine, Korisnik je obvezan Obrazac narativnog i financijskog izvješća dostaviti mjesec dana nakon uplate.
Izmjena sadržaja projekta, kao i produženje ugovorenih rokova se može vršiti samo aneksom na Ugovor o dodjeli sredstava.

Sufinanciranje projekta iz više izvora

Ukoliko jednu vrstu rashoda npr. 1.2. Ugovori o djelu sa pripadajućim porezima financira Federalno ministarstva kulture i spora i sufinancira se i iz ostalih izvora(odnosno financira se iz više izvora), Korisnik je dužan dostaviti dokaze za ostvarene rashode i za ostale izvore sufinanciranja. U koliko Korisnik ne dostavi dokaze o namjenskom utrošku ostvarenih rashoda i iz ostalih izvora, Izvješće će se odbiti kao nepotpuno i smatrati da Korisnik nije postupio sukladno datom Naputku.


Narativno i financijsko izvješćivanje

Obrazac narativnog i financijskog izvješćivanja možete preuzeti na web stranici Federalnog ministarstva kulture i športa, link https://fmks.gov.ba/2015-02-22-15-05-56/izvjestavanje/uputstva-i-obrasci-za-implementiranje-i-izvjestavanje), te je uz njega potrebno priložiti sve privitke pobrojane u točkama 2.4. i 3.3. navedenog Obrasca.

 Svaki dokument mora pratiti dokaz o izvršenom plaćanju.
